Catto de Geoffroy

Le catto de Geoffroy (Leopardus geoffroyi) es un felide salvage que habita le areas arbustive del parte sud de America del Sud. Illo es le cognato proxime del kodkod (Leopardus guigna) que vive al altere latere del Andes. Le catto de Geoffroy ha le nomine del biologo francese Étienne Geoffroy Saint-Hilaire (1772-1844).

 Characteristicas 
Le catto de Geoffroy ha un pelle de color variante inter jalne-brun e gris argentate. In le nord illo ha un color plus jalnastre, in le sud plus grisastre. Le pelle es marcate de multe maculas e lineas nigre e dispersate irregularmente. Etiam le facie es irregularmente striate. Le catto attinge un longitude de inter 42 e 70 centimetros e un peso de 2 a 6 kilogrammas. Le cauda attinge un longitude de 24 a 36 centimetros.

 Comportamento 
Le catto de Geoffroy es solitari e principalmente nocturne. Illo chassa parve rodentes, aves e lacertas, generalmente per terra, ma es etiam un bon scalator e frequentemente perseque predas usque in le arbores o se jecta super su preda ab un branca. Iste catto non time le aqua e captura animales aquatic como pisces e ranas, e sole mesmo baniar se. Illo reposa generalmente sur un branca de arbore.

 Propagation 
Le femina parturi in le estate duo a tres juvenes per portata.

 Diffusion 
Iste felide se trova ab Bolivia e le sud de Brasil usque a Patagonia, particularmente in Argentinia, Uruguay e Paraguay. Le catto de Geoffroy vive in diverse typo de habitat, ma prefere areas variabile in regiones montaniose, como boscage e forestes aperte. Illo evita pratos aperte e forestes dense. Illo se trova a altitudes usque a 3300 metros.

 Chassa 
Inter le annos 1960s e le annos 1980 on chassava intensivemente iste felide pro le pelle preciose. Particularmente quando le chassa del ocelot (Leopardus pardalis) multo diminueva post mesuras de protection, le demanda del pelle del catto de Geoffroy augmentava, e con illo le chassa de iste specie. Al initio del annos de 1980 ha essite exportate al minus 75.000 pelles de iste specie. Malgrado le chassa, le catto de Geoffroy es un del felides le plus commun de Latinoamerica.

 Referentias 

Categoria:Felidae